**Informācija par ziemas kviešu šķirnes** **‘Kursas’ audzēšanu, pavairošanu un izmantošanas veidiem, periodā, kad šķirne audzēta.**

Ziemas kviešu šķirne ‘Kursas’ izveidota Stendes selekcijas stacijā 1940. gadā, ražošanā ieviesa 1950. gadā. Šķirne izaudzēta, sakrustojot Zviedrijas Svalefas ‘Sol’ (Saules) kviešus ar vietējiem Kurzemes kviešiem. Šķirnes autori bija agronomi Emīls Bērziņš un Jurijs Garbars. Šķirnei bija, raksturīgi pret veldrēšanos izturīgi stiebri, garas un diezgan skrajas vārpas, bez akotiem, gaiši brūnas. Tā bija vidēji ziemcietīga (Holms I. (1992). Laukaugu selekcija Latvijā. Rīga ‘Avots’, 33.lpp.).

Ziemas kviešu šķirnes ‘Kursas’ sēklas Latvijas gēnu bankā ievietoja 1999. gadā, saņemot paraugu no Stendes selekcijas stacijas, kur 2007. gadā tika arī noteikti šķirnei raksturīgākie deskriptori. Atkārtoti, ziemas kviešu šķirnes ‘Kursas’ sēklu paraugs (50g) Agroresursu un ekonomikas institūtā Stendes pētniecības centrā, tika saņemts 2018. gadā. Sēkla ievākta un pavairota 2019., 2020., 2021. un 2022. gadā. Izmēģinājumos Agroresursu un ekonomikas institūtā Stendes pētniecības centrā, laikā no 2020. līdz 2022. gadam izvērtēja ziemas kviešu šķirnes ‘Kursas’ morfoloģiskās un saimnieciski lietderīgās īpašības. Konstatēts, ka noteiktie deskriptori Stendē, neatšķīrās no iepriekš aprakstītajām morfoloģiskajām un tas apliecina, ka saņemtais paraugs no Latvijas GB bija ziemas kviešu šķirne ‘Kursas’.

Izmēģinājumos Stendes pētniecības centrā bioloģiskajā laukā, kā arī 2021. un 2022. gadā arī zemnieku saimniecībā ‘Brīvzemnieki’, izvērtēja ziemas kviešu šķirnes ‘Kursas’ morfoloģiskās un saimnieciski lietderīgās īpašības. Izvērtējot šķirnes ‘Kursas’ graudu ražu un kvalitāti bioloģiskajā audzēšanas sistēmā, konstatēts, ka šķirne ir piemērota audzēšanai bioloģiskajā sistēmā. Tā ir pietiekami ziemcietīga, labi cero, vidēji veldres un slimību izturīga. Tā labi konkurē ar nezālēm. Šķirne 2021. gadā uzrādīja labu izturību pret dzelteno rūsu (*Puccinia striformis)* lauka apstākļos, kas ir ļoti svarīgi bioloģiskajiem kviešu audzētājiem. Vidējā graudu raža (2020.-2022.) iegūta 2.35 t ha-1, graudu kvalitāte atbilstoša pirmajai pārtikas graudu grupai (proteīna saturs 12.0 %, lipekļa saturs 23.72%).

Ziemas kvieši ‘Kursas’ 2022. gadā tika iesēti tālākai pavairošanai Agroresursu un ekonomikas institūtā Stendes pētniecības centrā bioloģiskajā selekcijas laukā, ievērojot ‘Labības sēklaudzēšanas un sēklu tirdzniecības noteikumus’ (MK noteikumi Nr.120), lai turpmākajos gados varētu piedāvāt kvalitatīvu sēklu bioloģiskajiem lauksaimniekiem.

Sagatavoja: AREI LSAN pētniece Vija Strazdiņa